Anina het vir my die mooiste Pinterest bord saamgestel as inspirasie vir hierdie fotosessie. Ek was so 'n bietjie bekommerd dat ek dalk nie vir haar sal kan gee wat sy graag wil hê nie, maar die slag het die weer perfek saamgespeel. Aanvanklik was dit redelik bewolk en ons kon pragtige sagte foto's kry, maar op die perfekte oomblik het die wolke begin opbreek en is ons bederf met 'n skouspelagtige sonsondergang en sjampagne gekleurde lig. As dit kom by strand foto's kan mens nie vra vir meer nie. En dan het ek boonop drie sulke oulike modelle ook gehad om mee te werk! Ek hoop julle hou so baie van die foto's soos ek!
Hierdie pragitge paartjie het onlangs verloof geraak en het foto's nodig gehad vir hulle trou uitnodiging. Dankie dat julle my gekies het om julle foto's te neem. Dit was heerlik om die middag saam met julle deur te bring. Ek glo julle troue gaan absoluut fantasties en baie spesiaal wees. Ek wens julle als wat mooi is toe vir julle toekoms saam! Na 'n lekker kuier in die park is ons na Gordonsbaai se hawe om die sonsondergang daar te ten volle te benut. Wat is dan nou lekkerder en meer romanties as om saam tone in die sand te sit en kyk hoe die son in die see in verdwyn.
Ek het 'n heerlike tyd saam met Elizna en Stevie gehad tydens hulle verlowingsfotosessie. Op pad na Bettiesbaai het ons heerlik gesels en mekaar sommer heelwat beter leer ken. En voor die kamera is die twee enige fotograaf se droom! Nie net is hulle twee pragtige mense nie, maar hulle het so 'n gemaklike, rustige liefde vir mekaar dat dit lyk of die wêreld maar om hulle kan vergaan as hulle in mekaar se oë kyk. Verder het die sagte, mistige lig en pastel sonsondergang die perfekte agtergrond geskep vir die romantiese foto's. Baie dankie dat ek julle kon afneem, dit was wonderlik! Ek sien geweldig baie uit na julle troue in Maart!
Martin en Hannelie het Kaap toe gekom vanaf Gauteng om hulle huweliksherdenking hier te vier. Hulle het in 'n kothuis op die pragtige Haskell Wynlandgoed tuisgegaan en ons het die foto's sommer net daar geneem. Die wingerde en asemrowende sonsondergang het gesorg vir die perfekte plek om hulle spesiale herinneringe en ervarings van die mooiste Kaap vas te vang. Baie dankie dat julle my gevra het om julle af te neem. Ek het die middag saam met julle vreeslik geniet!